**Țărmul de dor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dintre vise cuminți

Transformate-n dorinți,

Se mai naște un dor, nedorit, arzător,

Și plutește prin zidul icoanelor vechi

Așezate perechi

În intrânduri străvechi

Dintr-un cer străveziu c-o privire de fiu

Ce se-ntoarce, mirat, încordat și târziu,

La o casă de lut

Părăsită-n trecut,

La o viață ce-a fost și din care-a plecat

Pe un drum cu un rost

De pe-un țărm neștiut.

Iară dorul acel

Din icoane-n rastel,

Îl zărește privind și l-ar vrea jinduind

La un vis și un dor

Mult dorit,

Arzător,

De icoane străvechi,

Așezate perechi

În cotloanele vechi

Dintr-o casă de lut

Cu un rost și-un trecut

Luminos, cunoscut,

De pe țărmul știut.